AIŠKINAMASIS RAŠTAS

Dėl Molėtų rajono savivaldybės tarybos 2022 m. birželio 30 d. sprendimo Nr. B1-150 „Dėl viešosios įstaigos Molėtų ligoninės teikiamų mokamų paslaugų kainų nustatymo“ pakeitimo

1. Parengto tarybos sprendimo projekto tikslai ir uždaviniai:

2023 m. balandžio 7 d. buvo gautas VšĮ Molėtų ligoninės raštas Nr. S-62 „Dėl mokamų paslaugų kainų “, kuriame prašoma Molėtų rajono savivaldybės tarybos pakeisti viešosios įstaigos Molėtų ligoninės Slaugos ir palaikomojo skyriaus mokamų paslaugų 1 lovadienio kainą, kai išnaudojamas 120 dienų metuose nemokamų paslaugų limitas. Molėtų rajono savivaldybės tarybos 2022 m. birželio 30 d. sprendimu Nr. B1-150 „Dėl viešosios įstaigos Molėtų ligoninės teikiamų mokamų paslaugų kainų nustatymo“ 1 lovadienio kaina tokiems pacientams yra nustatyta 25,00 Eur. Tačiau šiuo metu ši kaina jau nepadengia gydymo sąnaudų. Atsižvelgus į tai, kad nuo 2022 m. didėjo teikiamų paslaugų savikaina, kuriai įtakos turėjo darbuotojų, teikiančių asmens sveikatos priežiūros paslaugas, darbo užmokesčio augimas, komunalinių paslaugų įkainių didėjimas bei naudojamo medicininių priemonių ir medžiagų kainų augimas, prašoma padidinti mokamų slaugos ir palaikomojo gydymo skyriaus 1 lovadienio kainą iki 40 Eur.

Molėtų rajono savivaldybės tarybos prašomos patvirtinti mokamos paslaugos nėra būtinosios medicinos pagalbos paslaugos (pirmosios medicinos pagalbos ir stacionarinės bei nestacionarinės skubios medicinos pagalbos paslaugos), kurių sąrašas patvirtintas Lietuvos Respublikos sveikatos apsaugos ministro įsakymu ir teikiamos šalies nuolatiniams gyventojams nemokamai.

1. Siūlomos teisinio reguliavimo nuostatos:

Sprendimo projektu nustatoma viešosios įstaigos Molėtų ligoninės teikiamų mokamų Slaugos ir palaikomojo gydymo skyriaus paslaugų kainą.

1. Laukiami rezultatai:

Priėmus teikiamą sprendimą neigiamų pasekmių nenumatoma.

1. Lėšų poreikis ir jų šaltiniai:

Nėra

1. Kiti sprendimui priimti reikalingi pagrindimai, skaičiavimai ar paaiškinimai.

Nėra.